Hallitus rinnastaa korkeakoulut julkisiin laitoksiin, joiden rahoituksesta kilpailukykysopimuksen tuoma hyöty vähennetään. Näin siitä huolimatta, että useimmat korkeakoulut on yksityistetty.

Esimerkiksi Jyväskylän yliopistossa edessä on lähivuosina enimmillään kolmen miljoonan euron säästöt, arvioi talousjohtaja Päivi Seppä. Rahoitusleikkausaikeet tulivat ikävänä yllätyksenä.

– Olemme kyllä täysin yllättyneitä, koska tähän emme olleet osanneet varautua. Oletimme, että kaikki leikkaukset on tehty kerralla.

Seppä viittaa viime vuonna julkaistuihin koulutussäästöihin, jotka veivät Jyväskylän yliopiston kassasta 6,8 miljoonaa euroa. Säästöjä on toteutettu kuluvan vuoden aikana muokkaamalla yliopiston rakenteita, eli yhdistämällä tiedekuntia ja laajentamalla oppiaineita.

– Nyt tämä tarkoittaisi meidän osalta sitä, että me joudumme edelleen etsimään uusia keinoja noin puolentoista miljoonan euron verran jo vuodelle 2017, toteaa Päivi Seppä.

Kilpailukykysopimuksen tuomat säästöt taivaan tuuliin

Jyväskylän yliopisto on laskenut, että keväällä solmittu kilpailukykysopimus toisi jo ensi vuodelle noin 1,5 miljoonan euron kulusäästön. Tämä syntyisi työvoimakustannuksista. Työantajakulut alenisivat sopimuksen mukaan asteittain myös jatkovuosina ja kulusäästö voisi maksimissaan olla lähes kolme miljoonaa euroa.

Nyt uudet leikkaukset söisivät lähes kokonaan ennakoidun kulusäästön.

– Esitystä voidaan pitää kilpailukykysopimuksen hengen vastaisena, sillä saavutettavien säästöjen oli tarkoitus lisätä organisaatioiden kilpailukykyä, mutta korkeakoulujen ja oppilaitosten osalta tätä ei luonnollisestikaan nyt tapahtuisi, jos saavutettava etu syötäisiin lisäsäästöillä, talousjohtaja Päivi Seppä moittii.

– Valtiovalta on juuri luvannut, että uusia leikkauksia ei enää koulutukseen kohdisteta ja tästä lupauksesta toivottavasti pidetään myös kiinni. Yliopistot ovat valmistelleet budjettinsa luottaen tehtyihin sopimuksiin.